**###**

**О Е – ПЛАЋАЊУ**

**Корисници националног Портала еУправа** (www.euprava,gov.rs) од данас, **административне таксе** за лична документа, продужење регистрације или неку другу од укупно 720 различитих електронских услуга, **могу да намире у потпуности онлине.** То могу учинити употребом **Мастер кард, Маестро, Виза или Дина платних картица** банака које послују на тржишту Србије.

**Систем плаћања веома** је једноставан и захтева **основну информатичку писменост**. Подразумева **унос имена и презимена корисника, број и датум важења, *CVC* кода са платне картице у специјално обележена поља портала,** и накнадну **СМС потврду** плаћања.

Овај нов, модеран систем који се одвија у потпуности онлине искључује потребу корисника да одлазе у банке или поште и време проводе у редовима и пред шалтерима. Ово је важан корак и добар пример како дигитална трансформација доноси већи комфорт и штеди време грађанима и привредном сектору. Са аспекта државе, овај вид плаћања је значајан, јер искључује било какву могућност малверзације или корупције.

**Употреба платних картица** на националном Порталу еУправа у потпуности је **безбедна**. Заштићена је најсигурнијим конекцијама, и поседује најновије и најквалитетније сертификате. У овом тренутку са процесирањем платних картица се користи Интернет пејмент гејтвеј Комерцијалне банке, док се у наредном периоду очекује имплементација система свих преосталих банака које нуде ову услугу на нашем тржишту.

Ово је кључан корак у дигитализацији, јер се преко портала еУправа први пут нуди заокружена електронска услуга државних органа, која није потпуна ако за њу морате да идете на шалтер због уплате.

Од нове године услуге на Порталу биће могуће платити и интегрисаним електронским банкарством (еБенкингом) или електронским новцем (eWallet).

**###**

Подсетимо, национални Портал е-управа јавности је доступан од јуна 2010. Приступ је бесплатан, а међу најпопуларнијим услугама су продужетак регистрације возила и замена возачких дозвола. Тренутно броји више од XXX активних корисника.

………………………………………………………………………………………………………………………………………………………………

###

**О ДРЖАВНОМ ДАТА ЦЕНТРУ**

У Државном дата центру смештена је кључна информационо-комуникациона (ИКТ) инфраструктура, значајна за ефикасно функционисање система електронске управе и ИТ система државне управе.

У овом тренутку у објекту се налази опрема за издавање временског жига, а до краја године биће инсталирана и опрема за Централни систем електронских матичних књига и ЦЕРТ – центар за информациону безбедност државних органа. У наредној години овде ће се постепено смештати опрема свих државних органа, да би Канцеларија за ИТ и еУправу почела са пружањем услуга Државног клауда – *Government cloud*.

Државни дата центар је смештен у згради ТК Центра, иначе власништва Републике Србије, у којој се налазе „срце и душа“ српских телекомуникација и информационих технологија.

Центар је изграђен је и пројектован по најсавременијим техничим и безбедносним стандардима. Испуњава *Tier 3+* стандарде, а услуге које пружа сертификоване су у складу са безбедносним стандардом ISO 27001, као и стандардима квалитета ISO 9001 и квалитетом пружања услуга ISO 20000.

Као пример веома високе поуздности, напајање државног дата центра је реализовано са три напонска прикључка и четири дизел агрегата. Чак и у случају да регуларно напајање откаже, агрегати обезбеђују аутономију рада дата центра од чак 48 сати!

Поред највиших техничких и безбедносних стандарда централизација државне ИКТ инфраструктуре допринеће рационализацији буџета Републике Србије, како по питању коришћења постојећег хардвера и софтвера, тако и по питању будућих инвестиција.

Пројекат Државног дата центра Канцеларија за ИТ и еУправу реализује са Телекомом Србија, националним телекомуникационим оператором, који је за пројектовање и имплементацију техничке инфраструктуре дата центра до сада уложио око девет милиона евра.